রাজস্থান এবং চেন্নাইয়ের পরিবর্তে এবার আইপিএল খেলবে পুণে এবং রাজকোট থেকে দু’টি টিম। মঙ্গলবার দলের বিডিংয়ে পুণের দলটি কিনে নেয় সঞ্জীব গোয়েঙ্কার সংস্থা ‘নিউ রাইজিং’। রাজকোটের দলটি কিনেছে মোবাইল সংস্থা ‘ইনটেক্স’।
গত অক্টোবরে বিসিসিআই সিদ্ধান্ত নেয়, সুপ্রিম কোর্ট নিযুক্ত লোঢা কমিটির সুপারিশ মেনে দু’বছরের জন্য আইপিএল থেকে ব্যান করে দেওয়া হবে রাজস্থান  এবং চেন্নাইকে। এর পরেই নতুন দলের জন্য বিডিংয়ের রাস্তায় যায় বোর্ড।
বিডিংয়ের বেস প্রাইজ ধার্য করা ছিল ৪০ কোটি টাকা। বিডিংয়ে অংশ নেওয়া সংস্থাগুলিকে এর থেকে কম দর হাঁকতে হত। সঞ্জীব গোয়েঙ্কার সংস্থা পুণের জন্য ২৪ কোটি এবং ইনটেক্স রাজকোটের জন্য ৩০ কোটি টাকা খরচ করেছে।
২০১৬ সালের ৯ এপ্রিল শুরু হচ্ছে আইপিএল। চলবে ২৯ মে পর্যন্ত। ৬ ফেব্রুয়ারি বেঙ্গালুরুতে খেলোয়াড়দের নিলাম।